南湖書院
作者：趙汝譡
朝代：宋

paragraphs: 捍川始成邑，巡甸遂建都。
千載倚脩堤，三吳達高塗。
衛軍弛馬牧，令尹司官湖。
濬中深有蓄，豐外堅無虞。
往者水冒沒，傷哉人愁吁。
雨常夏潦盈，旱必秋田枯。
民功念久隳，邦患諗預圖。
忽驚華構敞，豈爲縱覽娛。
溪落露魴鯉，草長戲鷗鳬。
丹霞出雲表，翠巘亙天隅。
緬懷謝公言，希迹巖棲徒。
且復與閭里，共守桑麻區。